text: Vi vil have klarhed over kasernelukninger
  20 februar 2013 kl. 17.16
  Forsvarets største fagforening er glad for, at det snart besluttes, hvilke kaserner der skal lukkes.
  Forsvarschefens indstilling af de kaserner, der står over for en mulig lukning, hilses velkommen af Centralforeningen for Stampersonel (CS), fordi der nu endelig kan blive bragt klarhed over, hvilke etablissementer der skal lukkes.
  Samtidig beklager formand for CS, Jesper K. Hansen, dybt, at forsvarets medarbejdere stadig skal vente på, hvilken afgørelse politikerne så træffer.
  - Vi skal også lige huske på, at dette her ikke er endeligt. Nu kommer politikerne ind over, og så kan meget komme til at se anderledes ud, inden beslutningen træffes, siger han og fortsætter:
  - Det ved vi af erfaring. Jeg håber bare, at politikerne vil tænke på, at der altså er rigtigt mange medarbejdere, der sidder derude og venter på afgørelsen. Det er deres fremtid og dagligdag, det gælder.
  